b'\n_START_ARTICLE_\nSant Adri\xc3\xa0 de Bes\xc3\xb2s\n_START_SECTION_\nHist\xc3\xb2ria\n_START_PARAGRAPH_\nL\'origen de la poblaci\xc3\xb3 \xc3\xa9s l\'esgl\xc3\xa9sia parroquial de Sant Adri\xc3\xa0, esmentada ja, l\'any 1012. En els seus or\xc3\xadgens el municipi nom\xc3\xa9s era un conjunt de molins prop del riu Bes\xc3\xb2s, i tota la seva activitat es resumia en la resid\xc3\xa8ncia dels bisbes o notables de l\'Esgl\xc3\xa9sia en el temps de la pesta a Barcelona._NEWLINE_Als segles seg\xc3\xbcents Sant Adri\xc3\xa0 va ser cremat i destru\xc3\xaft per musulmans en la r\xc3\xa0tzia de 1114 i en 1564 i pels francesos el 1697. Aix\xc3\xb2 i les cont\xc3\xadnues riuades van propiciar una despoblaci\xc3\xb3 gaireb\xc3\xa9 total. No obstant aix\xc3\xb2, al segle XVIII gr\xc3\xa0cies a la m\xc3\xa9s estable situaci\xc3\xb3 pol\xc3\xadtica, es van anar creant tot un seguit de masies, sobretot una expansi\xc3\xb3 molt important de l\'agricultura en la zona._NEWLINE_Pascual Madoz\xc2\xa0dedica un article del seu\xc2\xa0Diccionario geogr\xc3\xa1fico...\xc2\xa0a\xc2\xa0Sant Adri\xc3\xa0 de Bes\xc3\xb2s: "\xe2\x80\x9cAmb ajuntament. En la immediaci\xc3\xb3 del mar, al marge esquerre de la desembocadura del riu Bes\xc3\xb2s, gaudeix d\xe2\x80\x99alegres vistes, preci\xc3\xb3s cel i clima benigne i saludable. Formen la poblaci\xc3\xb3 42 CASES de bona fabricaci\xc3\xb3 i de c\xc3\xb2moda distribuci\xc3\xb3 interior; els carrers s\xc3\xb3n espaiosos, ben empedrats i nets; t\xc3\xa9 una escola de premeres lletres pagada amb els fons del com\xc3\xba, i una esgl\xc3\xa9sia parroquial sota l\'advocaci\xc3\xb3 de Sant Adri\xc3\xa0, servida per un capell\xc3\xa0 rector; el temple i la immediata habitaci\xc3\xb3 del capell\xc3\xa0, correspongueren a un antic monestir de canonges regulars de Sant Joan de Later\xc3\xa0, com indiquen alguns trossos d\xe2\x80\x99ares i d\'altres vestigis que encara es conserven. Confina el terme pel nord amb el de Santa Coloma, per l\'est amb el de Badalona, pel sud amb el mar, per l\'oest amb el de Sant Mart\xc3\xad i Sant Andreu de Palomar. El TERRENY que compr\xc3\xa8n en la seva jurisdicci\xc3\xb3 \xc3\xa9s pla, i encara que les terres s\xc3\xb3n de menys que la meitat de qualitat, les aig\xc3\xbces que en abund\xc3\xa0ncia li proporciona el Bes\xc3\xb2s per al rec, l\'aplicaci\xc3\xb3 dels habitants, i l\'acurat cultiu que fan servir, fan apar\xc3\xa8ixer el terme com un delici\xc3\xb3s jard\xc3\xad: es veu en aquest lloc una bella esplanada coberta de verd que s\'est\xc3\xa9n a dreta i esquerra i \xc3\xa9s un esp\xc3\xa8s bosc de pollancres i xops que creixen en ambdues marges del citat riu; aquest es passa ordin\xc3\xa0riament a peu, per\xc3\xb2 de vegades, les crescudes el fan impracticable, i s\'est\xc3\xa9n la seva mare a gran dist\xc3\xa0ncia, causant prejudicis considerables; amb les seves aig\xc3\xbces posa en moviment les rodes d\'un mol\xc3\xad fariner. Creua per la poblaci\xc3\xb3 el CAM\xc3\x8d general de Cal\xc3\xa7ada, que des de Barcelona es dirigeix a Fran\xc3\xa7a i hi ha una parada de dilig\xc3\xa8ncies. PRODUCCI\xc3\x93: vi, blat, llegums, hortalisses, fruites, taronges i llimones. POBLACI\xc3\x93: 42 cases i 202 \xc3\xa0nimes. CAP PROD. 1.058.800 CAP. IMP. 26.470. L\'any 1471 va ser assetjat aquest poble pels aragonesos, que van estr\xc3\xa8nyer molt en ell, part de les tropes de Reyner i Jacobo Galeoto.\xe2\x80\x9d_NEWLINE_Ja al segle XIX i XX Sant Adri\xc3\xa0 de Bes\xc3\xb2s es va convertir en un lloc d\'esbarjo dels barcelonins, que acudien a una font natural d\'aigua anomenada popularment La Mina i que d\xc3\xb3na actualment nom a un dels barris m\xc3\xa9s coneguts del municipi. El mateix Ildefons Cerd\xc3\xa0 en el seu projecte de l\'eixample de Barcelona reservava Sant Adri\xc3\xa0 com una zona verda i de boscos, on l\'avinguda Diagonal aniria a parar._NEWLINE_No obstant aix\xc3\xb2, durant els anys 20 i 30 Sant Adri\xc3\xa0 va con\xc3\xa8ixer una immigraci\xc3\xb3 massiva, amb formaci\xc3\xb3 de barris d\'immigrants espanyols (sobretot murcians, andalusos i gallecs), triplicant la poblaci\xc3\xb3 i formant nous barris. La Catalana, amb la central el\xc3\xa8ctrica que donaria el nom al barri, \xc3\xa9s un d\'aquests exemples. La f\xc3\xa0brica de cartr\xc3\xb3, a la zona alta de Sant Adri\xc3\xa0 o ind\xc3\xbastries com Can Baurier, al Barri de Sant Joan Baptista, van propiciar aquest augment de poblaci\xc3\xb3 i de la implantaci\xc3\xb3 de la ind\xc3\xbastria per la proximitat al riu i a Barcelona ciutat._NEWLINE_Durant la Rep\xc3\xbablica el poble va passar a ser anomenat Pla de Bes\xc3\xb2s i va ser afegit a Barcelona i Badalona. A la Guerra Civil espanyola, l\'anomenat camp de la Bota va ser tristament el lloc on els franquistes afusellaven a molts republicans. Tanmateix la poblaci\xc3\xb3 civil va rebre constants atacs aeris, per la seva proximitat a les centrals el\xc3\xa8ctriques i a la ind\xc3\xbastria local._NEWLINE_Als anys 50 es va desfermar un veritable creixement demogr\xc3\xa0fic, amb l\'arribada de centenars d\'immigrants de la resta de l\'Estat el que va propiciar la creaci\xc3\xb3 de barris dormitoris en la l\xc3\xadnia de la resta de ciutats del cintur\xc3\xb3 de Barcelona: urbanitzaci\xc3\xb3 for\xc3\xa7ada, destrucci\xc3\xb3 d\'antigues masies, ordenaci\xc3\xb3 irregular, nul\xc2\xb7la planificaci\xc3\xb3, etc._NEWLINE_Actualment, amb 33.075 habitants (l\'any 2000), la fins al moment vila ha passat a convertir-se en ciutat, tot i que formalment encara no en t\xc3\xa9 el t\xc3\xadtol, i continua sent una vila. Hi predominen el sector terciari i un diversificat sector secundari. Els greus problemes que hi ha, sobretot a barris com La Mina i La Catalana, s\'estan intentant solucionar._NEWLINE_Entre els plans urban\xc3\xadstics m\xc3\xa9s importants de la vila hi ha la reurbanitzaci\xc3\xb3 de tot el anomenat "Front Litoral", que constitueix les tres xemenies i el seu entorn. A m\xc3\xa9s de la finalitzaci\xc3\xb3 de la construcci\xc3\xb3 d\'habitatges del barri La Catalana._NEWLINE_Als darrers anys, gr\xc3\xa0cies al F\xc3\xb2rum de les Cultures, i principalment per un intens projecte de ciutat iniciat per l\'Ajuntament, aix\xc3\xad com l\'ajuda rebuda per la Generalitat de Catalunya i la Comissi\xc3\xb3 Europea (Projecte de Barris, Pla d\'Educaci\xc3\xb3 d\'Entorn) s\'ha iniciat tot un proc\xc3\xa9s de reurbanitzaci\xc3\xb3 i reconversi\xc3\xb3 de la vila. Aquestes iniciatives s\'han trobat en alguns moments amb l\'oposici\xc3\xb3 d\'alguns ciutadans, per\xc3\xb2 malgrat aix\xc3\xb2 s\'est\xc3\xa0 transformant el municipi.\n_START_SECTION_\nEsports\n_START_PARAGRAPH_\nL\'esport est\xc3\xa0 sent una pedra angular del municipi. Per una banda amb la construcci\xc3\xb3 de la Ciutat Esportiva Sant Adri\xc3\xa0 de Bes\xc3\xb2s per part del Reial Club Deportiu Espanyol. De l\'altra s\'est\xc3\xa0 potenciant un bon grapat d\'esports com per exemple el Club de Tennis Sant Adri\xc3\xa0, la secci\xc3\xb3 de futbol femen\xc3\xad del Club Esportiu Sant Gabriel, el Club de Lluita La Mina, el UBSA de b\xc3\xa0squet masculi, o el Femen\xc3\xad Sant Adri\xc3\xa0, el que est\xc3\xa0 a 1a divisi\xc3\xb3 femeninina. Tamb\xc3\xa9 cal destacar el voleibol en el que, per part de l\'Escola Amor de D\xc3\xa9u, i sota la direcci\xc3\xb3 de l\'exjugador de rugbi i professor Albert Arimany, ha assolit alguns triomfs. Encara que actualment, existeix el Club de Voleibol Sant Adri\xc3\xa0 on les seves jugadores juguen a la lliga de la Federaci\xc3\xb3 Catalana. _NEWLINE_Compta amb tres poliesportius dos d\'ells adaptats per a persones amb discapacitat.\n_START_SECTION_\nTransport\n_START_PARAGRAPH_\nEl municipi compta amb transports p\xc3\xbablics que el connecten amb Barcelona, Badalona i Santa Coloma de Gramenet._NEWLINE_Hi ha una l\xc3\xadnia de metro (L\xc3\xadnia 2), tramvia, Renfe, autob\xc3\xbas i nitbus (N11, N6,N2,i N9,)'